Björkötraktaten
Store norske leksikon,Historie,Verdens historie og samtidshistorie,Europa,Europas øvrige historie,Europa på 1900-tallet
Björkötraktaten var et hemmelig dokument som på den tyske keiser Vilhelm 2s initiativ ble undertegnet av denne og den russiske tsar Nikolaj 2 under et møte ved Björkö i den finske skjærgården 23.–24. juli 1905. Traktaten skapte en allianse mellom Tyskland og Russland, som skulle tre i kraft ved den den russisk-japanske krigens (1904–1905) opphør.
Dette var det siste forsøket på å skape en fastlandskoalisjon rettet mot Storbritannia, idet forutsetningen var at også Frankrike skulle bli med. Tsaren hadde undertegnet uten å rådføre seg med sine ministere, og under sterkt påtrykk fra disse meddelte han den tyske keiseren at han anså overenskomsten uforenlig med den fransk-russiske traktaten. Også den tyske rikskansler Bernhard Bülow var imot avtalen. Med det var episoden endt; først ved bolsjevikenes diplomatiske avsløringer i 1917 fikk man full beskjed om hva som hadde foregått. Les mer i Store norske leksikon den russisk-japanske krig Tysklands historie 1800–1918 Russlands historie